ΑΠΌΦΑΣΗ ΤΟΥ ΣΥΜΒΟΥΛΙΟΥ της 5ης Μαΐου 2009 για την υπογραφή και την προσωρινή εφαρμογή της ενδιάμεσης συμφωνίας ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου (2009/850/EK) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη Συνθήκη περί ιδρύσεως της Ευρωπαϊκής Κοινότητας, και ιδίως το άρθρο 57, παράγραφος 2, και τα άρθρα 133 και 181, σε συνδυασμό με το άρθρο 300, παράγραφος 2, πρώτο εδάφιο, πρώτη φράση, την πρόταση της Επιτροπής, Εκτιμώντας τα ακόλουθα: (1) Στις 12 Ιουνίου 2002, το Συμβούλιο εξουσιοδότησε την Επιτροπή να ξεκινήσει διαπραγματεύσεις για τη σύναψη συμφωνιών οικονομικής εταιρικής σχέσης με χώρες ΑΚΕ. (2) Οι διαπραγματεύσεις για μια ενδιάμεση συμφωνία ενόψει συμφωνίας οικονομικής εταιρικής σχέσης (εφεξής «ενδιάμεση συμφωνία ενόψει ΣΟΕΣ») ολοκληρώθηκαν και η ενδιάμεση συμφωνία ενόψει ΣΟΕΣ μεταξύ της Ευρωπαϊκής Κοινότητας και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου (στα οποία περιλαμβάνονται η Μποτσουάνα, το Λεσότο, η Ναμίμπια, η Σουαζιλάνδη και η Μοζαμβίκη), μονογραφήθηκε στις 23 Νοεμβρίου 2007 και, για τη Ναμίμπια, στις 12 Δεκεμβρίου 2007. (3) Το άρθρο 105, παράγραφος 4, της ενδιάμεσης συμφωνίας ενόψει ΣΟΕΣ προβλέπει την προσωρινή εφαρμογή της μέχρις ότου να τεθεί σε ισχύ. (4) Με την επιφύλαξη της μεταγενέστερης σύναψής της, η ενδιάμεση συμφωνία ενόψει ΣΟΕΣ είναι σκόπιμο να υπογραφεί εξ ονόματος της Κοινότητας και να εφαρμοσθεί προσωρινά, καθόσον αφορά τα στοιχεία που εμπίπτουν στην κοινοτική αρμοδιότητα, ΑΠΟΦΑΣΙΖΕΙ: Άρθρο 1 Η υπογραφή της ενδιάμεσης συμφωνίας ενόψει συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για τη σύναψη της εν λόγω ενδιάμεσης συμφωνίας ενόψει ΣΟΕΣ. Το κείμενο της ενδιάμεσης συμφωνίας ενόψει ΣΟΕΣ επισυνάπτεται στην παρούσα απόφαση. Άρθρο 2 Η θέση που θα λάβει η Κοινότητα στο πλαίσιο του κοινού συμβουλίου των κρατών ΣΟΕΣ της ΚΑΜΑ-ΕΚ και της επιτροπής εμπορίου και ανάπτυξης των κρατών ΣΟΕΣ της ΚΑΜΑ-ΕΚ καθορίζεται από το Συμβούλιο βάσει πρότασης της Επιτροπής σύμφωνα με τις αντίστοιχες διατάξεις της Συνθήκης. Άρθρο 3 Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν την ενδιάμεση συμφωνία ενόψει ΣΟΕΣ, εξ ονόματος της Ευρωπαϊκής Κοινότητας, με την επιφύλαξη της σύναψής της. Άρθρο 4 Όσον αφορά τα στοιχεία που εμπίπτουν στην αρμοδιότητα της Κοινότητας, η ενδιάμεση συμφωνία ενόψει ΣΟΕΣ εφαρμόζεται προσωρινά κατά τα προβλεπόμενα από το άρθρο 105, παράγραφος 4, αυτής, εν αναμονή της περάτωσης των αναγκαίων διαδικασιών για τη σύναψή της. Η Επιτροπή δημοσιεύει ανακοίνωση στην οποία παρέχονται πληροφορίες για την ημερομηνία προσωρινής εφαρμογής. Βρυξέλλες, 5 Μαΐου 2009

[Source: multi_eurlex | Tokens: 2720]